钦定古今图书集成/理学汇编/学行典/第229卷 > 《赠柳泗澜孝子歌》万衣
## 钦定古今图书集成/理学汇编/学行典/第229卷 > 《赠柳泗澜孝子歌》万衣

萝薜阴阴蕳草香，羲皇上人开北窗。高歌长啸眇六
合，不与尘世论雌黄。好友何方来，贻我尺素书。开函
朗然诵，《杂锦联琼琚》。琼琚杂锦未为贵，孝子仁人最
堪畏。郑君荣善心不小，华衮文章令辞气。我闻孝乃百行源，一人笃孝天下尊。格天动地感鬼神，蝉联五
福垂来孙。君哉虞舜邈难及，文武周公几俦匹。曾参
“赤帜且弥望，闵损乘风已高习。宰我招呼弗肯来，吴
起登门亦相闟。赤汉炎炎许大家，可怜拥篲迎高迓。
晋唐已下好标榜，芳名所树多虚夸。卧冰杀子谩称
许，哀筠岂必生寒芽。我朝治本在忠孝，馀韵流风尚
堪绍。江山毓秀几百祀，更令柳生发光耀。柳生孝友
本性真，承颜顺志欢如春。怀橘让果等闲事，服劳就
养宁艰辛。君不见，吁天代死天帝哀，天门忽启天医
来。刺血和入亲口饮，竖子却走真人回。又不见，萱花
早谢椿影孤，矢心不娶为鳏夫。哀哀左右说孤注，鸾
胶再续良家姝。良家姝，婉且敕，柳生事继如事嫡。一
朝坐草几不禄，行祷皇皇内如爇。须臾掌上玩明珠，
族长于今指为的。馨香德行满人耳，出口令人都脍
炙。几见宣言奖檄来，天王宠赉金书开。匡庐一旦增
颜色，颂声四起轰如雷。我行已耄矣，笔砚久不理。如
斯孝友人，岿然可仰止。”拂简作长谣，将以砺孙子。岂
惟孙子砺，锡类广无纪。君才瑰伟当妙龄，虀粥朝朝
事杀青。孝廉指日应明举，乃与四海为仪型。风淳俗
美报天子，天子登庸国高喜。九凤推恩下二人，冠盖
煌煌照闾里。吁嗟乎今世之人兮，口中骨肉心中非。
此风不振将日微。老夫拭目望吾子，吾子努力中天
飞。